ประกาศศูนย์บัญชาการแก้ไขปัญหาการทำการประมงผิดกฎหมาย ฉบับที่ 14/2558 เรื่อง กำหนดเงื่อนไขในการห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงบางชนิด ทำการประมงในที่จับสัตว์น้ำในเวลาที่กำหนด

ประกาศศูนย์บัญชาการแก้ไขปัญหาการทำการประมงผิดกฎหมาย
ประกาศศูนย์บัญชาการแก้ไขปัญหาการทำการประมงผิดกฎหมาย
ฉบับที่
๑๔/๒๕๕๘
เรื่อง
กำหนดเงื่อนไขในการห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงบางชนิด
ทำการประมงในที่จับสัตว์น้ำในเวลาที่กำหนด
 

ตามคำสั่งหัวหน้าคณะรักษาความสงบแห่งชาติที่ ๒๔/๒๕๕๘ ลงวันที่ ๕
สิงหาคม ๒๕๕๘ เรื่อง การแก้ไขปัญหาการทำการประมงผิดกฎหมาย ขาดการรายงาน
และไร้การควบคุมเพิ่มเติมข้อ ๒ (๖)
ได้ให้อำนาจศูนย์บัญชาการแก้ไขปัญหาการทำการประมงผิดกฎหมายกำหนดห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมง
ตามรูปแบบของเครื่องมือ วิธีการทำการประมง พื้นที่ทำการประมง
ขนาดของเรือที่ใช้ประกอบการทำการประมง
หรือเงื่อนไขอื่นในการห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือบางชนิดได้
นั้น

เพื่อให้การควบคุมการทำการประมงสอดคล้องกับผลผลิตของทรัพยากรสัตว์นํ้าตามธรรมชาติและทรัพยากรสัตว์น้ำสามารถดำรงอยู่ได้อย่างยั่งยืน
อาศัยอำนาจตามความในข้อ ๒ (๖) ของคำสั่งหัวหน้าคณะรักษาความสงบแห่งชาติที่
๒๔/๒๕๕๘ ลงวันที่ ๕ สิงหาคม ๒๕๕๘ เรื่อง การแก้ไขปัญหาการทำการประมงผิดกฎหมาย
ขาดการรายงาน และไร้การควบคุม เพิ่มเติม ผู้บัญชาการศูนย์บัญชาการแก้ไขปัญหาการทำการประมงผิดกฎหมาย
จึงออกประกาศเพื่อกำหนดเงื่อนไขในการห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงอวนลาก
และอวนล้อมจับดังนี้

ข้อ ๑ ห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงอวนลากทุกชนิดและทุกขนาด
ในทะเลฝั่งอ่าวไทยและในทะเลฝั่งอันดามันทำการประมงในที่จับสัตว์น้ำ
ในห้วงเวลาระหว่างวันที่ ๑ ถึงวันที่ ๓ และวันที่ ๑๑ ถึงวันที่ ๑๒ ของเดือนกันยายน
ตุลาคม และพฤศจิกายน ๒๕๕๘

ข้อ ๒ ห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงอวนล้อมจับยกเว้นอวนล้อมจับปลากะตักทำ
การประมงในที่จับสัตว์น้ำ ในเดือนกันยายน ตุลาคม และพฤศจิกายน ๒๕๕๘ ดังนี้
(๑) ในทะเลฝั่งอ่าวไทย ในห้วงเวลาระหว่างวันที่ ๑ ถึงวันที่ ๓ วันที่
๑๑ ถึงวันที่ ๑๓ และวันที่ ๒๑ ถึงวันที่ ๒๓
(๒) ในทะเลฝั่งอันดามัน ในห้วงเวลาระหว่างวันที่
๑ ถึงวันที่ ๓ และวันที่ ๑๑ ถึงวันที่ ๑๒

ข้อ ๓[๑] ให้ประกาศฉบับนี้มีผลใช้บังคับนับแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒๖ สิงหาคม พ.ศ. ๒๕๕๘
พลเรือเอก
ไกรสร จันทร์สุวานิชย์
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย







ปริยานุช/จัดทำ
๓๑ สิงหาคม
๒๕๕๘

นุสรา/ตรวจ
๒๓ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๙๗ ง/หน้า ๗/๒๗ สิงหาคม ๒๕๕๘